  Туспуктэм: Григори Фомин Майя Бывальцева 18-тӥ толшоре Удмуртилэн шоркараз Россилэн кубокезлэн ньылетӥ люкетэз улсын «Ижевская винтовка» ӵошатсконъёс кутскизы. Воргоронъёс 20 иськемез ньыль пол ыбылӥськонэн ортчизы. Элькунысьтымы Александр Корнев ньылетӥ инты басьтӥз. Ыбылӥськон интыын тӧл шӧдскымон пельтэ вал. Нырысетӥ рубежын выдыса ыбылӥськонын Александр кык мишеньзэ ворсатэк кельтӥз. Кыкетӥяз, сылыса, шонер ыбылӥськиз. Куинетӥяз одӥг мишенез ӧз сётскы, ньылетӥяз нош ик одӥг патронэз палэнэ кошкиз. Та гонкаын котькуд ворсамтэ мишень понна 1 минут штраф сётӥське, ньылетӥ рубежын шонер ыбылӥськысал ке, Александр Корнев медаль понна нюръяськыны быгатысал (+1:29,7 (3)). Удмуртиысь Ильназ Мухамедзянов 14-тӥ инты басьтӥз (+3:58.2 (5)). Нимаз бызьылонын вормисьёс: 1-тӥ инты – Дмитрий Лазовский (Беларусь), 55:18.8 (1) 2-тӥ инты – Никита Поршнев (Ханты-Манси автоном округ – Югра), +1,6 (1) 3-тӥ инты – Эдуард Латыпов (Башкортостан), +56,2 (3) Тодэ вайытом, Александр Корнев Чайковскын Россилэн чемпионатаз зарни но бронза медальёс утӥз. Ватсалом, 18-тӥ толшоре нылъёслэн нимаз бызьылонъёссы ортчозы на.  20-тӥ толшоре спринтъёс луозы, 21-тӥ толшоре бадӟым масс-стартъёс. Пиосмуртъёслэн ӵошатсконъёссы 11 часын кутско, нылъёслэн – 14 часын.  9 часысен 16 час 30 минутозь «Северный микрорайон» дугдылонниысен но берен ӝыны часлы быдэ кык автобус дунтэк ветлоз. Тегъёс: Спорт Биатлон Ижкар Удмуртия  